ร่าง พ.ร.บ.คู่ชีวิต ฉบับ 70 มาตรา ใน พ.ศ.2561 ว่าด้วยเรื่องอะไร
บทกฎหมายที่ผลักดันเพื่อแก้ปัญหาความไม่เท่าเทียมคู่ชีวิตที่มีความหลากหลายทางเพศ เช่น คู่ชีวิตระหว่างชายกับชาย เป็นต้น มีการเริ่มร่างและปรับแก้มาตั้งแต่ พ.ศ.2556 ที่เน้นเรื่องความสัมพันธ์ของคู่ชีวิต การจัดการเรื่องทรัพย์สินและมรดกใน พ.ศ.2560 และต่อมาใน พ.ศ. 2561 ได้มุ่งเน้นเรื่องทรัพย์สินและมรดกที่มีโครงร่างประกอบด้วย


1. คำนิยาม – คู่ชีวิตคือ “บุคคลสองคนซึ่งเป็นเพศเดียวกันโดยกำเนิด และได้จดทะเบียนตามพระราชบัญญัตินี้”

2. ความสามารถในการจดทะเบียน – การจดทะเบียนคู่ชีวิตทำต่อเมื่อบุคคลบรรลุนิติภาวะตามกฎหมายคือ 20 ปี มากกว่าการสมรสที่ทำได้เมื่ออายุ 17 ปี และมีสัญชาติไทย และจะจดทะเบียนไม่ได้หากฝ่ายหนึ่งมีปัญหาเรื่องความสามารถเช่น วิกลจริต

3. ความสัมพันธ์ระหว่างคู่ชีวิต – การเลี้ยงดูซึ่งกันและกัน

4. การจัดการทรัพย์สิน – สามารถทำสัญญาเรื่องทรัพย์สินก่อนจดทะเบียน, สามารถจัดการทรัพย์สินคู่ชีวิตได้ร่วมกัน หรือด้วยความยินยอมจากอีกฝ่าย

5. การสิ้นสุดสถานะ – สิ้นสุดเพราะความเป็นโมฆะ หากไม่ทำตามเงื่อนไข, สิ้นสุดด้วยความตาย ความสมัครใจยกเลิก หรือศาลเพิกถอน

6. มรดก – คู่ชีวิตมีฐานะเป็นทายาทโดยธรรมของคู่สมรส

7. อายุความ – หนึ่งปีนับแต่การเป็นคู่ชีวิตสิ้นสุดลง

กฎหมายฉบับนี้มีโครงสร้าง ‘คล้าย’ บางส่วนของประมวลกฎหมายแพ่งและพาณิชย์ (ป.พ.พ.) บรรพ 5 และ บรรพ 6 ที่ว่าด้วยการสมรส สินสมรส และมรดก แต่เมื่อเทียบกับร่างแรก 15 มาตรา ที่สั้นกว่านั้น สิทธิหลายอย่างถูกลดลงให้เหลือเป็นเพียงการจัดการทรัพย์สินและมรดก ขณะที่ร่าง 15 มาตรานั้น ให้สิทธิคู่ชีวิตเทียบเท่าคู่สมรสตาม ป.พ.พ. และกฎหมายอื่น เช่น สิทธิในการใช้ชื่อสกุล สิทธิตามกฎหมายเกี่ยวกับการประกันภัยหรือประกันชีวิต สิทธิตามกฎหมายว่าด้วยบำเหน็จบำนาญข้าราชการ สิทธิตามกฎหมายประกันสังคม สิทธิในการลดหย่อนภาษี และสิทธิของผู้เสียหายตามประมวลกฎหมายวิธีพิจารณาความอาญาด้วย
กฎหมายสิทธิมนุษยชน,ข่าวสารทั่วไป สถิติต่างๆ